鐵拄杖
作者：蘇軾
朝代：宋

paragraphs: 柳公手中黑蛇滑，千年老根生乳節。
忽聞鏗然爪甲聲，四坐驚顧知是鐵。
含簧腹中細泉語，迸火石上飛星裂。
公言此物老有神，自昔閩王餉吳越。
不知流落幾人手，坐看變滅如春雪。
忽然贈我意安在，兩脚未許甘衰歇。
便尋轍迹訪崆峒，徑渡洞庭探禹穴。
披榛覓藥採芝菌，刺虎鏦蛟擉蛇蝎。
會教化作兩錢錐，歸來見公未華髮。
問我鐵君無恙否，取出摩挲向公說。